 NA SAMMY WAWERU  KIONGOZI wa Chama cha Usawa Kwa Wote, Mwangi Wa Iria ‘alimshambulia’ Gavana wa Nyeri, Mutahi Kahiga kwa kumfinyia jicho. Hata ingawa msuto wake kwa Bw Kahiga ulionekana kama kejeli za kisiasa, Wa Iria alimtaka Gavana huyo wa Nyeri kukoma kumdharau. Gavana huyo wa zamani Murang’a, alisema yeye na Kahiga wanajuana kwani wamehudumu kama mabosi wa kaunti. “Naomba Bw Kahiga awache madharau kidogo kidogo. Nikiingia, alikuwa ameniona akafunga jicho moja…Tulikuwa na wewe nikiwa gavana miaka 10. Nimekusamehe lakini uongozi hautaki hivyo…” Bw Wa Iria alisema. Alitoa matamshi hayo katika hafla ya mazishi ya Shujaaa Muthoni Kirima, yaliyofanyika mwishoni mwa juma lililopita Kaunti ya Nyeri. Marehemu Muthoni Kirima, alikuwa miongoni mwa mashujaa wa Mau Mau waliopigania uhuru wa Kenya kujitawala kutoka kwa Mbeberu. Naibu wa Rais Rigathi Gachagua alihudhuria mazishi ya mwendazake. Bw Kalonzo Musyoka, ambaye ni kiongozi wa chama cha Wiper, pia alikuwa miongoni mwa wanasiasa mashuhuri na viongozi waliohudhuria maziko hayo. Wa Iria ni mwanachama wa muungano wa upinzani, Azimio la Umoja, unaoongozwa na Bw Raila Odinga wa ODM. Aidha, Gavana huyo wa kitambo Murang’a amekuwa akikosoa pakubwa serikali ya sasa, Kenya Kwanza inayoongozwa na Rais William Ruto. Wa Iria alihudumu kama Gavana wa Murang’a kati ya 2013 hadi 2022.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  